***Zapisnik s redovite godišnje Skupštine Hrvatske odvjetničke komore***

***održane 9. srpnja 2022. s početkom u 11 sati u Hrvatskoj odvjetničkoj komori u Zagrebu***

***Josip Šurjak:***

*Poštovane kolegice i kolege, dragi gosti, dame i gospodo, izuzetna mi je čast da smo nakon dvije godine ponovno u Hrvatskom odvjetničkom domu, jer smo ovdje svoji na svome, to je dom koji smo sami sebi kupili i u kojem uživamo. U tom smislu otvaram redovitu godišnju Skupštinu Hrvatske odvjetničke komore, pa vas molim da poslušamo himne.*

*\*\*\**

*Hvala lijepa.*

*Prije svega želim pozdraviti naše goste, ministra dr. sc. Ivana Malenicu, koji je ujedno izaslanik predsjednika Vlade RH, Dražena Bošnjakovića, koji je izaslanik predsjednika Sabora RH, i sve druge drage goste koji su stigli na ovu Skupštinu, a pozdravljam i laureata Lea Andreisa i njegovu obitelj. Mladenu Klasiću, koji je bio naš dopredsjednik više od dvanaest godina, prekjučer je presađeno srce pa će ova današnja dodjela biti odgođena za neku drugu prigodu i u tom smislu napravit ćemo procesnu korekciju dnevnog reda.*

*Želim također reći da se HOK zalaže za ravnopravnost spolova, tako da se svi pojmovni sklopovi u našim govorima, koji imaju rodno značenje, na jednak način odnose i na muški i na ženski rod.*

*Na svakoj Skupštini odajemo počast kolegama* *koji su preminuli u razdoblju nakon prethodne Skupštine, tako da vas molim da ustanete i da vam pročitam njihova imena: Tomislav Tončić, Zagreb; Dragomir Modrušan, Zagreb; Žarko Ratković, Dubrovnik; Krešo Demo, Zadar; Milivoje Žugić, Zagreb; Gordan Nižić, Zadar; Igor Ivanišević, Zagreb; Tin Dolički, Zagreb; Vjekoslav Tadić, Zagreb; Franjo Benko, Varaždin; Nikola Kvaternik, Rijeka; Đuro Ružić, Čakovec; Josip Špehar, Zagreb; Mladen Lovrić, Zagreb; Boris Baica, Šibenik; Marijana Lončarić, Vrbovec; Arijana Petres, Zagreb; Jadran Franceschi, Split; Hamdija Malić, Zagreb; Ivan Surjan, Zagreb; Branko Čižmek, Zagreb; Vladimir Đurović, Zagreb; Ivan Jerešić, Virovitica; Milivoj Vještica, Split; Matija Očić, Zagreb; Senka Ursić-Bukorović, Zagreb; Krešimir Ganoci, Zagreb; Erih Fridrih, Sisak; Vladimir Depolo, Korčula; Ivo Stipanić, Rijeka; Renato Ivanović, Osijek; Jakov Kalajžić, Split; Jovan Doneski, Garešnica i Darko Šantić, Karlovac.*

*Neka počivaju u miru.*

*Moramo utvrditi kvorum. Ukupno je 137 delegata, 25 je delegata po položaju, a 112 je predstavnika izabranih po odvjetničkim zborovima. Sada imamo u dvorani 86 delegata, što znači da imamo kvorum.*

*Odmah prelazimo na izbor Radnog predsjedništva Skupštine.*

*Upravni odbor HOK-a na svojoj sjednici 8. srpnja 2022. za zapisničara je predložio Adrijana Čadu, odvjetnika u Zagrebu.*

*Slažu li se predstavnici na ovoj Skupštini s ovim prijedlogom?*

*Ima li netko protiv?*

*Ima li netko suzdržan? Nema, hvala.*

*Utvrđujem da je kolega Čada izabran za zapisničara.*

*Za ovjerovitelje zapisnika Upravni odbor predložio je Monju Matić, odvjetnicu u Zagrebu, i Ivicu Mazalina, odvjetnika u Zagrebu.*

*Slažu li se predstavnici na ovoj Skupštini s ovim prijedlogom?*

*Ima li netko protiv?*

*Ima li netko suzdržan? Nema, zahvaljujem.*

*Prelazimo na izbor Radnog predsjedništva. Sukladno čl. 2. st. 1. Poslovnika, predsjednik Radnog predsjedništva jest predsjednik HOK-a, dakle Josip Šurjak. Za članove Radnog predsjedništva predloženi su Slaven Mijoč, odvjetnik u Osijeku,*

*Sandra Ivić, odvjetnica u Rijeci, Anamarija Bokan, odvjetnica u Splitu, i Ana Buljan, odvjetnica u Zadru.*

*Slažete li se s ovim prijedlogom?*

*Ima li netko protiv?*

*Ima li netko suzdržan? Hvala.*

*Utvrđujem da smo izabrali zapisničara, dva ovjerovitelja i Radno predsjedništvo, pa molimo da članovi Radnog predsjedništva zauzmu svoja mjesta. Moram vas upozoriti da će se o točkama dnevnog reda od 6. do 17. prvo izložiti materijali, pa će se tek onda voditi rasprava po tim točkama zajedno, u skladu s člankom 7. st. 2. Poslovnika. U skladu s člankom 12. predlažem da se vrijeme izlaganja pojedinog člana Skupštine koji sudjeluje u raspravi o pojedinim pitanjima ograniči na tri minute te da se u skladu s člankom 8. Poslovnika o svakoj točki dnevnog reda može raspravljati samo jednom. Svi su suglasni s prijedlogom.*

*Utvrđujem da smo iscrpili točku 1. dnevnog reda.*

*Dnevni red ste dobili. Kao što sam najavio, moramo izmijeniti točku 5. dnevnog reda, a to je svečano uručenje Plakete dr. Ive Politea s poveljom. Prijedlog je da se Mladenu Klasiću, odvjetniku u Križevcima, Plaketa dodijeli na jednoj od narednih većih manifestacija ili proslava vezanih za odvjetništvo.*

*Tko je za?*

*Protiv?*

*Suzdržanih? Nema*

*Jednoglasno, hvala.*

*Utvrđujem da smo usvojili dnevni red uz ovu izmjenu.*

*Prelazimo na točku 3., a to je ovjera zapisnika izborne redovite Skupštine Hrvatske odvjetničke komore održane 10. srpnja 2021., koji je objavljen u časopisu „Odvjetnik“ br. 4/21.*

*Tko je za?*

*Protiv?*

*Ima li suzdržanih? Nema.*

*Zapisnik je usvojen jednoglasno, dakle ovjeren je, hvala.*

*Sada je na redu točka 4., a to su pozdravne riječi gostiju. Izvolite, gospodine Malenica.*

***Ivan Malenica:***

*Poštovani predsjedniče, članice i članovi Hrvatske odvjetničke komore, pozdravljam vas u svoje osobno ime i u ime predsjednika vlade RH, gospodina Andreja Plenkovića, čiji sam izaslanik na ovoj Skupštini. HOK je institucija koja ima dugu i bogatu povijest, koja seže od 1872., kada su u Zagrebu i Osijeku organizirani prvi odvjetnički odbori, preteče lokalnih komora.* *Tijekom svoje povijesti HOK je u fokusu svog djelovanja imao regulaciju odvjetničke profesije i rad na unapređenju odvjetništva i tu zapravo ulogu Odvjetnička komora ima i danas, vodeći računa o više od 5000 odvjetnika i odvjetničkih vježbenika. Odvjetništvo kao profesija ima važnu ulogu u očuvanju vladavine prava i da bismo mogli govoriti i razmišljati o jačanju te uloge, važno je raditi na unapređenju te profesije i na tome svakako HOK, ali i Ministarstvo pravosuđa i uprave, kao nadležno ministarstvo, trebaju zajedno raditi. Smatramo da u jačanju uloge odvjetništva važnu ulogu ima i stručno osposobljavanje te je u tom kontekstu i posljednjim izmjenama Zakona o odvjetništvu izrijekom i uvedena obveza stručnog usavršavanja odvjetnika, koju ste vi dodatno uredili vašim pravilnikom, koji je stupio na snagu u svibnju 2021. Mi iz Ministarstva pravosuđa i uprave, u kontekstu brojnih izmjena propisa koje pripremamo i koje smo već pripremili i koje su izglasane u Hrvatskom saboru, smatramo da su edukacija i usavršavanje odvjetnika bitni. Svjesni smo da ponekad česte izmjene pojedinih propisa, pogotovo važnih, možda narušavaju ustaljenu praksu i ponašanje i traže dodatnu edukaciju i usavršavanje, međutim uvijek se kod izmjena propisa vodimo namjerom da se na najbolji mogući način reguliraju određena pitanja, isprave određene pravne praznine i uspostavi pravni poredak kakav bi trebao biti. U tom kontekstu držimo bitnim i važnim da i HOK naglasak stavlja na edukaciju odvjetnika, ne samo u kontekstu brojnih izmjena zakonodavnih akata već i u kontekstu daljnje digitalizacije, na kojoj Ministarstvo pravosuđa i uprave aktivno radi, a što će činiti i u narednom razdoblju. Tu bih svakako istaknuo i nacionalni plan otpornosti i oporavka, gdje će otprilike više od milijardu kuna biti uloženo u razne projekte koje priprema Ministarstvo pravosuđa i uprave. Možda bih istaknuo samo ono što je bitno za pravosudne djelatnike, ali i odvjetnike ovdje u Gradu Zagrebu – Trg pravde, jedan od najvećih infrastrukturnih projekata, vrijedan 650 milijuna kuna, koji je u fazi projektiranja. Očekuje se izgradnja Trga pravde, odnosno zgrada za jedan dio pravosudnih tijela do 2025. Ovaj tjedan otvorili smo novu zgradu gruntovnice u Gradu Zagrebu, to je projekt vrijedan 100 milijuna kuna, a kreće projektiranje zgrada Trgovačkog suda, Visokog trgovačkog suda, Upravnog suda i Visokog upravnog suda i Pravosudne akademije na Trgu pravde,* *pa će tijekom nekoliko sljedećih godina dio pravosudnih tijela u Gradu Zagrebu dobiti adekvatne prostore. Dugoročno nam je cilj da sva pravosudna tijela u Gradu Zagrebu preselimo na Trg pravde. To su brojne pozitivne promjene koje Ministarstvo priprema, promišljamo to kroz učinkovitost i efikasnost sudskih postupaka, ali isto tako i podizanje kvalitete unutar pravosuđa. Vjerujem da smo zajedno s HOK-om u proteklih nekoliko godina ostvarili kvalitetnu suradnju, prije svega na izradi zakonskih prijedloga, i upravo iz tog razloga koristim priliku da zahvalim vodstvu HOK-a na konstruktivnom dijalogu i prijedlozima, a isto tako bih zahvalio i svim članovima HOK-a, odvjetnicima koji su sudjelovali u radu brojnih radnih skupina i koji dan-danas sudjeluju unutar Ministarstva pravosuđa i uprave, jer su promjene moguće samo zajedničkim radom svih sudionika koji su uključeni u taj proces. Također bih istaknuo izmjene važnih organizacijskih i procesnih zakona, koje smo učinili u proteklom razdoblju: to su Zakon o parničnom postupku i Zakon o kaznenom postupku. Vjerujem da izmjene predstavljaju značajan i važan iskorak, utječu i na vaše postupanje u kaznenim i parničnim postupcima, cilj izmjena je modernizacija i ubrzanje postupaka te povećanje učinkovitosti pravosuđa u cjelini. Prije početka ove Skupštine razgovarali smo i o izmjenama ZPP-a. Jedna je od novina i procesni kalendar, vjerujem da će on znatno ubrzati sudske postupke, a postići će i predvidljivost, koja je jako bitna, pogotovo za vas odvjetnike kada se planiraju pojedine radnje. Također, tu je tonsko snimanje i ostale aktivnosti i izmjene koje smo postavili kroz ZKP i ZPP. Važan segment promjena u Ministarstvu jest daljnja digitalizacija i unapređenje sustava e-komunikacije. Svjesni smo da taj sustav ima određene probleme i da se vi s time suočavate, vjerujem da ćemo sa sredstvima koji su osigurana u okviru nacionalnog plana otpornosti i oporavka izgraditi novi sustav, koji će biti stabilan i omogućiti lakše korištenje. Također, trenutačno je u Ministarstvu pravosuđa i uprave* *u radu radna skupina na izradi zakona o dostavi pismena u sudskim postupcima i tu su uključeni članovi HOK-a. Tim zakonom želimo sveobuhvatno urediti pitanje dostave u svim sudskim postupcima i svesti na minimum posebne vrste dostava, izmjene tog zakona razmatramo i promatramo u kontekstu daljnje digitalizacije, uvođenja digitalne dostave i dostavnice, tako da će sigurno taj zakon olakšati rad ne samo odvjetnicima nego i sucima. Svjesni smo da promjene u pravosuđu ne mogu ići samo od Ministarstva, već je potrebna kvalitetna suradnja svih dionika unutar sustava, stoga su vrata Ministarstva pravosuđa i uprave uvijek otvorena za vaše prijedloge, vjerujem da će to posvjedočiti i predsjednik HOK-a, pogotovo kada je riječ o promjenama ili o organizaciji. Smatram da mi kao izvršna vlast i vi kao HOK imamo zajednički cilj i imperative, a to je vraćanje povjerenja građana u pravosuđe, a isto tako i da se odvjetništvo profilira kao služba koja je bitna i važna u zaštiti prava i interesa građana. Dopustite mi da uputim najiskrenije čestitke gospodinu Andreisu i gospodinu Klasiću, vjerujem da će vam ova povelja i nagrada biti poticaj za vaš daljnji rad, ali isto tako motiv i za brojne vaše kolege da zajedno radite na unapređenju odvjetničke profesije. Hvala vam.*

***Josip Šurjak:***

*Hvala, gospodine ministre, na otvorenim i stručnim riječima. To nam je jako važno jer smo od početka uvijek inzistirali na tome da nam otvarate vrata u radnim skupinama. Naš skromni stav je da nitko bolje od nas ne poznaje pravosudni sustav. Mi, nas 5000 odvjetnika, najbolji smo indikatori kompletnog pravosudnog sustava u RH. Hvala. Želi li se još netko javiti za riječ? Kolega Bošnjaković, izvolite.*

***Dražen Bošnjaković:***

*Poštovani predsjedniče Šurjak, poštovani ministre Malenica, drage kolegice i kolege, meni je zadovoljstvo da vas mogu pozdraviti u ime Hrvatskog sabora, njegovog predsjednika Gordana Jandrokovića, ali i svih saborskih zastupnica i zastupnika, a i u svoje ime. Bio sam kod vas ovdje vrlo često jer ovo je i moj dom. Ja sam odvjetnik iako je moj ured trenutno u mirovanju zbog poslova koje obavljam, ali moram reći: ovdje se osjećam baš kao u svom domu jer to jest moj dom i prošao sam puno toga zajedno s vama. Ono što bih htio reći, odvjetništvo nije zanimanje, ono je način života, jer ono što mi živimo i prolazimo u svojoj praksi vrlo malo profesija ima. Često kada je pojedinac sam i ostavljen od svih i kada se veliki sustav protiv njega digne, ostaje mu odvjetnik. I to svjedočimo od Ive Politea, koji je branio Broza u bombaškom procesu samo nekoliko godina nakon što je branio Stepinca, i s te strane možda to najbolje oslikava cijeli naš poziv. Odvjetništvo je definirano Ustavom. Definirani su samostalnost i neovisnost odvjetništva i to je ono što treba i društvo čuvati, a naravno i odvjetnici se moraju svakim danom za to boriti. Bez samostalnosti i neovisnosti nema vladavine prava, a bez vladavine prava znamo kakva država može biti. Čuli ste ministra o ambicioznim planovima, meni je jako drago da vi sve ove tehnološke novotarije jako dobro nosite, jako se dobro time služite, to jesu stvari koje će unaprijediti sustav, ali uvijek u konačnici ostaje čovjek koji to mora primijeniti i koji mora znati primijeniti propise. Želim čestitati nagrađenima. Leo, nagrada ide u prave ruke, žao mi je što nema Mladena, također čestitam i njemu, a svima vama želim uspješnu radnu Skupštinu. Želim vam puno zdravlja jer ovaj je posao iznimno stresan i zaista treba zdravlja. Želim vam da se borite i dalje gradite svoju samostalnost i neovisnost koju imate, želim vam i dobre stranke koje plaćaju. Još jednom pozdrav u ime svih mojih kolegica i kolega.*

***Josip Šurjak:***

*Hvala vam, kolega Bošnjaković, na lijepim riječima, to nam puno znači.*

*Sada prelazimo na točku 5., a to je svečano uručenje Plakete dr. Ive Politea s poveljom.*

*Izuzetno sam sretan da Plaketa dolazi u ruke Leu Andreisu. Molim našeg glavnog tajnika da započe ovaj dio uručenja.*

***Davor Drugović:***

*Upravni odbor na sjednici 17. ožujka 2022., na prijedlog Izvršnog odobra HOK-a, donio je odluku o dodjeli Plakete dr. Ive Politea s poveljom Leu Andreisu, odvjetniku u Zagrebu.*

*Leo Andreis rođen je 27. kolovoza 1950. godine u Splitu. Rano djetinjstvo proveo je u Splitu, a nakon preseljenja u Zagreb završio je osnovnu školu i klasičnu gimnaziju, na kojoj je maturirao 1969. te se upisao na studij prava na Pravnom fakultetu Sveučilišta u Zagrebu, koji je uspješno završio 1975. godine. Dana 1. siječnja 1976. upisuje se u Imenik odvjetničkih vježbenika na vježbi kod svog oca Livija Andreisa, odvjetnika u Zagrebu. U Imenik odvjetnika upisuje se 1. siječnja 1981. i odvjetnički poziv obavlja sve do danas.*

*Nakon dugogodišnje samostalne odvjetničke prakse, Leo Andreis 1996. zajedno sa svojim partnerima prvo osniva Odvjetničko društvo Andreis & Čogurić, koje prestaje s radom, a zatim sa svojom suprugom Jadrankom Ruk-Andreis i kćerkom Lanom Andreis Nikolić osniva novo Odvjetničko društvo Andreis & Partneri.*

*Leo Andreis se odvjetništvom, računajući i vježbenički staž, bavi neprekidno 46 godina. U svom dugogodišnjem odvjetničkom radu Leo Andreis je osim zastupanja stranaka, bilo u civilnim bilo u kaznenim postupcima, sudjelovao i u izradi ugovora i pružanju pravne pomoći u mnogobrojnim investicijskim projektima, kao npr. gradnji elektrana, financijskim ugovorima, ugovorima o stranim ulaganjima i sl. Odgojio je niz odvjetničkih vježbenika koji su danas većinom odvjetnici.*

*Kao branitelj bio je član odvjetničkog braniteljskog tima pred Haaškim sudom kada se sudilo Dariju Kordiću.*

*Tijekom dugogodišnjeg odvjetničkog staža Leo Andreis volonterski je obnašao čitav niz dužnosti u tijelima Odvjetničkog zbora Zagreb i Hrvatske odvjetničke komore. Bio je tajnik i dopredsjednik Odvjetničkog zbora Zagreb, član Upravnog i Izvršnog odbora Hrvatske odvjetničke komore. Bio je glavni tajnik Hrvatske odvjetničke komore i predsjednik Hrvatske odvjetničke komore u dva mandata.*

*U vrijeme predsjedanja Lea Andreisa, od 2006. do 2012. godine, intenzivirali su se pregovori s Europskom unijom oko ulaska Republike Hrvatske u punopravno članstvo Europske unije, što je imalo za posljedicu ubrzanu zakonodavnu aktivnost radi usklađenja hrvatskih zakona s pravnom stečevinom Europske unije. Stoga su Hrvatska odvjetnička komora i predsjednik Leo Andreis intenzivirali kontakte s odvjetničkim komorama iz zemalja članica EU-a, prvenstveno radi prikupljanja informacija. Što se je sve radilo, vidljivo je i iz tema okruglih stolova Dana hrvatskih odvjetnika koji su se održavali od 2006. do 2012. godine. Svi ti okrugli stolovi posvećeni su, na ovaj ili onaj način, ulasku Hrvatske odvjetničke komore u veliku obitelj odvjetničkih komora EU-a, a predavači su bili najeminentniji europski odvjetnici, pa i tadašnji hrvatski predsjednik Ivo Josipović. Raspravljalo se o važnim temama: o stranim odvjetnicima, pristupu hrvatskog odvjetništva pravnoj stečevini EU-a, cjeloživotnom obrazovanju, vladavini prava i neovisnosti pravosuđa, odvjetničkoj tarifi, reklamiranju odvjetnika, Kodeksu odvjetničke etike, ulozi odvjetništva u procesu donošenja zakona, pravosudnom i odvjetničkom ispitu itd. Sve te važne teme danas su ugrađene u Zakon o odvjetništvu. Uloga Lea Andreisa u tom velikom i važnom procesu bila je neizmjerna.*

*Leo Andreis predstavljao je hrvatsko odvjetništvo na mnogim međunarodnim skupovima, kao npr. konferencijama Međunarodne unije odvjetnika, u kojoj je bio i stalni predstavnik Hrvatske odvjetničke komore, Međunarodne odvjetničke komore, Svjetske banke i dr.*

*Leo Andreis istaknuo se i u radu Hrvatskog autokluba, gdje je bio član Upravnog odbora i tajnik. Valja spomenuti da je bio aktivan i u Matici hrvatskoj, gdje je bio član Nadzornog odbora.*

*Izvršni i Upravni odbor Hrvatske odvjetničke komore smatraju da su se kod odvjetnika Lea Andreisa stekli svi uvjeti iz odredbe čl. 1. Odluke o uvođenju Plakete dr. Ive Politea s poveljom, jer je svojim dugogodišnjim radom u odvjetništvu, koji ne smatra samo svojom profesijom, već i načinom razmišljanja i stilom života, kao i radom izvan odvjetništva, u potpunosti ispunio uvjete koje je utemeljio dr. Ivo Politeo i zbog kojih se to priznanje dodjeljuje zaslužnim odvjetnicima članovima Hrvatske odvjetničke komore.*

***Leo Andreis:***

*Poštovane kolegice i kolege, jako sam vam uzbuđen, a prije par minuta činilo mi se da sam hladan kao led. To je ono kada vam se dogodi da dosanjate san. Kao u onoj pjesmi I have a dream, a ja sam svoj profesionalni san dosanjao. Neću vas puno zadržavati s pričama, radije ću zahvaliti onima koji su pridonijeli da ja dosanjam svoj san. Tu je na prvom mjestu moja obitelj, moja supruga, koja me nije morala trpjeti zato što me nije bilo, ali je trpjela zato što me nema. Moja djeca, moram ih zamoliti da mi oproste što me nije bilo, ali dosanjale su one svoj san i takve su kakve sam želio da budu. Tu je netko tko je apsolutno prevažan: to je moja prijateljica, prijateljica i prijateljica Biserka Barac – svi je znate kao Bibu. Dugogodišnji smo prijatelji,* *upoznao sam je prvog dana kada sam došao u odvjetništvo i bila je uz mene i kada sam postao i glavni tajnik i predsjednik Komore. Ništa od toga ne bih relativno dobro napravio da nije bilo moje Biserke, koja me u svakom trenutku pratila, korigirala i ispravljala, odnosno podsjećala na sve ono što sam zaboravio, a znao sam dosta toga zaboraviti. Tu su i moji prijatelji Ranko, Robert, Branko Baica, Braco Tuškan, neću više nabrajati jer ću nekoga zaboraviti, naročito će mi Ivica to zamjeriti, tu je i Alen Jakobović i niz ljudi iz Riječkog odvjetničkog zbora, a i iz drugih zborova s kojima sam odlično komunicirao i družio se i kojima sam također bio zahvalan za uspješan rad Komore. Htio sam vam puno toga reći, a možda štogod i pametnog, međutim nisam to stavio na papir, a sada sam došao u godine kada nažalost neću moći gospodinu ministru u potpunosti udovoljiti njegovoj želji da mi ova nagrada bude poticaj za daljnji rad. Radije bih ovu nagradu gledao negdje blizu sebe i slušao zvuk mora, a može i malo cvrčaka biti i onda bih bio potpuno sretan i to bi mi bio pravi poticaj.*

*Hvala vam svima na strpljenju i dok sam živ, odvjetništvo će mi uvijek biti način života. Hvala.*

***Josip Šurjak:***

*Poštovane kolege, sada po protokolu imamo stanku od 15 minuta.*

*\*\*\**

***Josip Šurjak:***

*Nastavljamo sa Skupštinom.*

*Podsjećam da smo odlučili da će se izlagati materijali od točke 6. do 17., a da će se nakon toga voditi rasprava po tim točkama zajedno. S obzirom na to da sve materijale imamo u pisanom obliku, ja ću zamoliti izlagatelje da se jave i kažu žele li nešto dodati ili je sve priloženo u pisanim materijalima. Ići ćemo redom po točkama od 6. do 17.*

*Sada je na redu točka 6., a to je izvješće predsjednika HOK-a. Dobili ste ga u pisanom obliku na petnaestak stranica, a ono sadržava pregled aktivnosti Upravnog odbora Hrvatske odvjetničke komore za proteklo razdoblje. Prva je točka novi program po mjeri HOK-a. Digitalizirali smo HOK, potrošili smo velik novac i vrijeme. Na portalu Moj HOK imate podatke o članarinama, imate podatke kako se kroz LMS ulazi u edukaciju, imamo kompletan novi digitalni sustav. Ono što nije dobro, to je da i dalje imamo pisana izvješća, to ćemo nastojati izbjeći u sljedećim godinama. Cilj je da sve imamo u digitalnom obliku. U LMS-u imate direktan ulaz u predavanja, sva predavanja su u digitalnoj formi.*

*Druga stvar jest nova zakonska promjena o edukaciji, mi odvjetnici moramo 12 sati godišnje imati edukaciju. Za sada nema penalizacije,* *ni u jednom internom aktu nismo predvidjeli penalizaciju za to, ali morat ćemo voditi računa tko je izvršio tu obvezu. Razmišljamo o aplikaciji koja se zove code law, koja bi bila pet u jedan: u jednoj aplikaciji imali bismo sa strankom vezu, mogli bismo utvrditi identitet stranke pomoću osobne, dobiti nalog za pružanje pravne pomoći, da to bude izračunato i da se to karticom odmah plati. To već puno komora ima, idemo u pregovore, hoćemo razviti taj program tako da praktički imamo ekskluzivu u ovom dijelu Europe.*

*Ministarstvo je prihvatilo od naše skupine za ZPP nekoliko stvari koje smo mi predložili, npr. prihvatili su pravosudni kalendar, išli smo na to da se e-komunikacija podigne na veću razinu. Možemo se pohvaliti i da smo prvi put uspjeli dovesti informatičare Ministarstva pravosuđa i uprave kod nas. Imali smo* *nekoliko višesatnih sastanka i objasnili smo im kako neke „kućice“ u e-komunikaciji moraju izgledati.*

*Velik trud uložen je u izmjenu internih akata. Napravili smo kompletne nove izmjene i dopune Statuta i Kodeksa, to danas usvajamo, napravili smo novu sistematizaciju radnih mjesta u Komori. U četvrtak nam je javljena dobra vijest s Vrhovnog suda. Nakon sedam godina borbe dobit ćemo direktan ulaz u dva milijuna odluka. Godinama su nam na sastancima tvrdili da je SUPRA dovoljna, ona ima 20.000 odluka, a SUPRA nova ima dva milijuna odluka.*

*Budući da smo jedan od najvećih poslodavaca u Hrvatskoj, otvorili smo razgovore s Pravnim fakultetom i ozbiljno ih ukazali da je nastavni program Pravnog fakulteta staromodan i nefunkcionalan te da od tuda počinje problem u pravosuđu.*

*Na Pravnom fakultetu bio sam u komisijama za kvalitetu i tamo sam rekao što mislim o programu te stekao dojam da prodekanica zna koliko su manjkave katedre i koliko je manjkav program koji oni predaju studentima. Ukazao sam na činjenicu da smo počeli dobivati nekvalitetne studente i da sve više dobivamo naše državljane koji završavaju fakultete vani te da je velika razlika između tih kolega i kolega koji ovdje završavaju. To treba početi govoriti javno i treba se polako konstruktivno boriti da se to poboljša.*

*Kada sam preuzeo vodstvo Komore, 2018., obećao sam da će disciplinar biti temelj, jer ne želimo da nam Ministarstvo pravosuđa to oduzme, što se nekim komorama dogodilo. Trajno smo zabranili rad sedmorici odvjetnika, a pet odvjetnika dobilo je privremenu zabranu. Zbog takvog stava i postupanja često dobivamo telefonske pozive, i nakon svake takve odluke ponedjeljak mi počinje s čekanjem tih kolega ispred ureda i s ostalim neugodnostima, ali tako ćemo nastaviti i dalje.*

*Na sjednici Upravnog odbora u Zadru donijeli smo odluku da se bod povećava s 10 na 15 kuna. To govorimo već godinama. Radimo na tome da se to prihvati, i nadam se da će to proći, ali i onaj bitni drugi dio, da se uvede indeksacija, da ne molimo svaki put Ministarstvo da podigne vrijednost boda, nego da se vežemo za Zavod za statistiku i da imamo indeksaciju od 0,1 ili 0,2 postotnih poena, a ne da svaki put moramo nekog novog moliti.*

*I sada ono temeljno pitanje: Što smo zapravo mi? U Ustavu piše na jedan vrlo specifičan način da smo mi regulatori svoje profesije, mi smo, kao što se danas u suvremenoj Europi govori, četvrta dimenzija vlasti jer reguliramo sami sebe. Vrlo je važno da to govorimo mladim kolegama jer postoje veliki strani odvjetnički uredi u Zagrebu koji tako ne misle. Oni misle da su oni trgovačka društva koja pružaju usluge i na taj će način oni graditi budućnost Komore, da mi samo budemo trgovci. Na takav način Komora nikada neće imati samoregulaciju, zato vas upozoravam na to da na taj način moramo čuvati ustavne kategorije.*

*Što je naša budućnost? Budućnost je da otkrijemo polja prava koja još nemamo, a to može raditi vodstvo Komore, to odvjetnik pojedinac nema vremena raditi. Da bi vodstvo Komore to radilo, ono mora imati vremena i prostora. Sa sadašnjom organizacijom Komore, vodstvo ne može sagledati što je budućnost. Zato smo u Zadru na Konferenciji imali temu „Profesionalizacija Komore“, o toj profesionalizaciji ćemo dobro, dobro razmisliti jer je puno ljudi protiv toga, puno ljudi je za to, ali u tom smislu vam poručujem da moramo razmisliti o nekim novim kategorijama i o nekim novim područjima, o kojima mi sami moramo prokopati i dati izvršnoj vlasti da nam omogući da ostvarujemo prihode na tim poljima.*

*Hvala vam što ste bili izuzetno slušljiva publika.*

*Prelazimo na točku 7., a to je izvješće Glavnog tajnika. Primili ste ga u materijalima i nema potrebe za dopunom.*

*Slijedi točka 8., izvješće blagajnika, koje ste također dobili u materijalima. Nema dopune.*

*Zatim točka 9., izvješće disciplinskog tužitelja. Izvolite, gospodine Jakoboviću.*

***Alen Jakobović****:*

*Želio bih reći, u skladu sa svim onim što je naš predsjednik u svom izvješću malo prije govorio, u svim nastojanjima i našeg predsjednika i svih ostalih tijela Komore i svih onih ljudi koji vrijedno rade u ovoj Komori i koji nastoje gledati u budućnost, da Komore nema bez novca. Mi smo samoregulirajuća i samofinacirajuća profesija, mi nemamo dotok novca ni od čega drugoga, nego od naših članarina, koje se moraju plaćati. Smatram da je dužnost svakog odvjetnika da plati članarinu, a često dobivam pozive kolega iz raznih krajeva Hrvatske koji ne razumiju zašto smo ih upozorili da ćemo predložiti obustavu obavljanja odvjetništva ako ne plate članarine. I upravo iz tih razloga, što smatramo da Komora mora imati normalan rad, smatramo da neplaćanje članarine predstavlja jednu od težih povreda dužnosti i ugleda odvjetništva, a u konačnici, ni odvjetništva ni Komore pa ni ovakve naše današnje Skupštine nema ako ne izvršavamo svi svoje obveze. Apeliram iz tog razloga na sve predsjednike zborova, sve predstavnike zborova da kontaktiraju kolege iz svojih zborova, jer svi znamo u svojim sredinama tko su dužnici, da utječu na te ljude da se članarina plaća jer mislim da su disciplinske prijave koje nas trenutno opterećuju nepotrebne. Hvala.*

***Josip Šurjak:***

*Na redu je točka 10., a to je izvješće predsjednika Disciplinskog suda. Želite li nešto dodati?*

***Ante Župić:***

*Sve je u materijalima. Nema potrebe ništa dodavati.*

***Josip Šurjak:***

*Hvala. Sada smo došli do točka 11., do izvješća predsjednika Višeg disciplinskog suda. Ima li potrebe da nešto dodate?*

***Emil Havkić:***

*Ne, sve je u materijalima.*

***Josip Šurjak:***

*Hvala. Na redu je točka 12., izvješće predsjednice Odvjetničke akademije. Treba li nešto nadopuniti. Ne? Hvala, dakle sve je u materijalima.*

*Pod točkom 13. izvješće je predsjednice Centra za mirenje, također ste sve primili u materijalima.*

*A sada točka 14. To je izvješće predsjednika Udruge odvjetničkih vježbenika. I to ste sve primili u materijalima.*

*Došli smo do točke 15., a to je godišnje financijsko izvješće HOK-a za 2021. godinu. Izvješće ste primili u materijalima, nema nadopune.*

*Zatim točka 16. Financijski plan HOK-a za 2023. godine. Također je sve primljeno u materijalima.*

*Na redu je točka 17., izvješće Nadzornog odbora o pregledu financijskog poslovanja HOK-a. I ovo izvješće ste primili u materijalima.*

*Sada smo obuhvatili sve do 17. točke dnevnog reda te vas pozivam na raspravu o točkama 6., 7., 8., 9., 10., 11., 12., 13., 14., 15., 16. i 17. dnevnog reda.*

*Javlja li se tko za riječ? Nitko.*

*Hvala vam, uvijek sam vam otvoren za sve pitanja i izvan ove protokolarne sjednice i diskusije.*

*Sada smo na točki 19., a to je donošenje odluka o točkama 6., 7., 8., 9., 10., 11., 12., 13., 14., 15., 16. i 17. dnevnog reda ove Skupštine.*

*Tko je za?*

*Protiv?*

*Suzdržanih? Nema*

*Jednoglasno se usvajaju sva izvješća, hvala.*

*Na redu je točka 20., odnosno prijedlog izmjena i dopuna Statuta Hrvatske odvjetničke komore.*

*Zbog promjene zakona dosta stvari smo modernizirali i tehnički mijenjali te uskladili radi procesne provedbe.*

*Imate li pitanja?*

*Nemate, hvala vam na tome.*

*Prelazimo na točku 21., a to je rasprava o točki 20.*

*Javlja li se netko za riječ?*

*Nitko, hvala.*

*Onda je na redu točka 22., odnosno donošenje odluke o točki 20.*

*Tko je za?*

*Protiv?*

*Suzdržanih? Nema.*

*Jednoglasno se usvajaju izmjene i dopune Statuta HOK-a, hvala.*

*Dolazim do točke 23., a to je prijedlog izmjene i dopune Kodeksa odvjetničke etike.*

*I tu se radi o sličnim stvarima, upozoravam vas* *da se događaju velike promjene što se tiče reklamiranja, interneta, to smo sve nastojali obuhvatiti Kodeksom. Ono što je istinito i činjenično, može se reklamirati. Mi imamo Kodeks kako bismo zaista čuvali tu profesiju na način koji smatramo bitnim i zato je Kodeks u ovakvom obliku.*

*Možemo odmah prijeći na raspravu o tome pod točkom 24., koja se odnosi na raspravu o točki 23.*

*Želi li netko nešto reći. Ne? Zahvaljujem.*

*Pod točkom 25. moramo donijeti odluku o točki 23.*

*Tko je za ovakav prijedlog Kodeksa?*

*Protiv?*

*Suzdržanih? Nema*

*Jednoglasno se usvajaju izmjene i dopune Kodeksa HOK-a, hvala.*

*Na redu je točka 26., odnosno prijedlog za razrješenje članova disciplinskih tijela HOK-a.*

*Vedran Ramadanović je 6. lipnja 2022. podnio ostavku na dužnost suca Disciplinskog suda HOK-a zbog kandidature na mjesto suca Višeg disciplinskog suda. Kako dužnost suca sukladno čl. 35. st. 3. Statuta HOK-a prestaje ostavkom, a sukladno čl. 33. st. 1. Poslovnika, Skupština rješava o ostavkama članova u tijelima Komore prije isteka mandata razrješenjem dužnosti, predlaže se Vedrana Ramadanovića razriješiti dužnosti s današnjim danom.*

*Utvrđeno je da je Ljiljana Jedvaj Peterlin brisana iz Imenika odvjetnika s danom 31. ožujka 2022. pa se sukladno čl. 35. st. 3. Statuta HOK i čl. 33. st. 2. Poslovnika Skupštine predlaže dati razrješnicu s 31. ožujka 2022.*

*Na redu je točka 27., a to je glasanje za razrješenje članova disciplinskih tijela HOK-a te donošenje odluke.*

*Slaže li se Skupština razriješiti Vedrana Ramadanovića dužnost suca Disciplinskog suda HOK-a s današnjim danom?*

*Ima li netko protiv?*

*Ima li netko suzdržan? Nema, zahvaljujem. Sukladno čl. 33. st. 1. Poslovnika o radu Skupštine HOK-a, Vedran Ramadanović razrješava se dužnosti suca Disciplinskog suda s današnjim danom.*

*Slaže li se Skupština dati razrješnicu Ljiljani Jedvaj Peterlin na dužnost suca Višeg disciplinskog suda HOK-a s 31. ožujka 2022.?*

*Ima li netko protiv?*

*Ima li netko suzdržan? Nema, hvala.*

*Sukladno čl. 33. st. 2. Poslovnika o radu Skupštine HOK-a, Ljiljani Jedvaj Peterlin daje se razrješnica na dužnosti suca Višeg disciplinskog suda HOK-a s danom 31. ožujka 2022.*

*Sada je na redu točka 28. dnevnog reda, odnosno prijedlog kandidata za dopunske izbore članova disciplinskih tijela HOK-a koji je utvrdio Upravni odbor HOK-a.*

*U materijalima se nalaze prijedlozi Upravnog odbora HOK-a i to po jedan prijedlog za tijela HOK-a, točnije za disciplinsko tužiteljstvo, Disciplinski sud i Viši disciplinski sud HOK-a radi popune mjesta u tim tijelima Komore.*

*Sukladno čl. 31. st. 2. Poslovnika, molim delegate da se izbor provede javnim glasovanjem.*

*Tko je za?*

*Tko je protiv?*

*Ima li suzdržanih? Nema, zahvaljujem vam, prijedlog je prihvaćen jednoglasno i izbor će se provesti javnim glasovanjem.*

*Dalje nam slijedi točka 29., a to je glasanje za dopunske izbore članova disciplinskih tijela HOK-a i proglašavanje rezultata*

*Glasanje o prijedlogu kandidata koji je utvrdio Upravni odbor HOK-a na jučerašnjoj sjednici:*

*- Za popunu jednog mjesta u disciplinskom tužiteljstvu: mr. sc. Anamarija Kvaternik, odvjetnica u Rijeci, utvrđena je kandidatom za dopunski izbor za mjesto zamjenika disciplinskog tužitelja HOK-a.*

*Tko je za?*

*Tko je protiv?*

*Ima li suzdržanih? Nema.*

*Jednoglasno, hvala.*

*- Za popunu jednog mjesta u Disciplinskom sudu: Kristina Malinarić, odvjetnica u Zagrebu, utvrđuje se kandidatom za dopunski izbor za mjesto suca Disciplinskog suda HOK-a.*

*Tko je za?*

*Protiv?*

*Ima li suzdržanih? Nema.*

*Jednoglasno, hvala.*

* *Za popunu jednog mjesta u Višem disciplinskom sudu: Vedran Ramadanović, odvjetnik u Zagrebu, utvrđuje se kandidatom za dopunski izbor za mjesto suca Višeg disciplinskog suda HOK-a.*

*Tko je za?*

*Protiv?*

*Ima li suzdržanih? Nema.*

*Jednoglasno, hvala.*

*Hvala, utvrđujem da smo izabrali po ovim točkama i glasali za izbor dopunskih članova disciplinskih tijela HOK-a.*

*Na ovaj način, sukladno čl. 17. st. 2. Poslovnika, u ime Radnog predsjedništva zaključujem rad Skupštine i zahvaljujem vam na izuzetnoj strpljivosti i korektnosti u provođenju ove Skupštine.*

*Skupština je završena u 12 sati i 44 minute.*